Flere nordjyder end forventet har fået noget at rive i. En særkørsel fra Danmarks Statistik viser, at der i Aalborg er skabt rekordmange nye arbejdspladser. Kommunen slår både København og Aarhus på jobskabelse. Alene i det seneste år er der skabt 3.561 nye job i Aalborg. Det er dobbelt så mange som året før, og det får kommunen til at opjustere jobmålet. Pæne tal, som borgmesteren i Aalborg – forståeligt nok – ser sig tilfreds med. -Vi er meget stolte over den aktuelle udvikling i beskæftigelsen, siger borgmester Thomas Kastrup-Larsen. Siden 2011 har Nordjyllands største kommune haft vækst, og fra 1. halvår 2015 og et år frem er væksten på ikke mindre end 3,5 procent. Det betyder, at der nu i alt er 106.047 arbejdspladser i Aalborg. Det er især den private sektor, der skaber jobs. Thomas Kastrup-Larsen har et bud på, hvorfor det går så godt i Aalborg. - Virksomhederne søger derhen, hvor arbejdskraften er, og borgerne søger derhen, hvor der er uddannelse og arbejde at få. Vi er begunstigede af både tilflytning af borgere og virksomheder, og det er en positiv spiral, som er tiltagende i styrke, siger han. Det er både gamle og nye virksomheder, som er med til at skabe vækst i Aalborg – lige fra eletronikgiganten RTX og cementkoncernen Aalborg Portland til vingefabrikken Siemens Wind Power og IT-virksomheden BAE Systems i Nørresundby.

Referat:
Beskæftigelsen i kommunen er den højeste nogensinde.